Tugondersoek vir leerdwaling teen Dr Ben du Toit | hier staan ek
Ek het my voorgeneem om niks oor my tugklag teen Dr du Toit te sê nie, omdat die saak nog voortgaan. Dr du Toit het egter skynbaar besluit om die saak rugbaar te maak via sy vriend Mnr Jean Oosthuizen, nuusredakteur van Kerkbode en van Kletskerk faam. Die artikel in Kerkbode is hier onder ingeplak, en by hierdie skakel.
So ek neem aan dit is seker oukei om hier 'n paar opmerkings te maak.
Mnr Oosthuizen se artikel is redelik feitelik. Dit is veral belangrik om te let op die feit dat Dr du Toit se enigste verweer was dat hy nie aan die bestaan van die duiwel hoef te glo nie, omdat die Algemene Sinode van 2011 so besluit het.
Dit is natuurlik ook belangrik om te let op die feit dat Dr du Toit 'n leidende rol in die opstel van die konsepresolusie gespeel het wat deur die sinode aanvaar is. Dis 'n feitelike brokkie wat die sameswerings teoretici onder ons se tone laat krul.
Die bose uitwerking van die besluit van die Algemene Sinode van 2011 is dus reeds besig om soos 'n kanker aan die NG Kerk te vreet. Gelukkig het die Hoëveld Sinode reeds besluit dat dié besluit ongeldig is en het 'n beswaarskrif teen die besluit deurgestuur na die Algemene Sinode. Ons loof die Vader daarvoor!
Oosthuizen laat egter na om 'n belangrike feit te noem: Die grond vir die appèlaansoek teen die bevinding van die ring se ondersoek kommissie is beweerde erge vooroordeel aan die kant van die kommissie. (Die Kuilsrivier ring – Dr du Toit se tuisfront.)
Hierdie is 'n waterskeidingsoomblik vir die NG Kerk. Indien die NG Kerk besluit om dwaalleraars en godslasteraars soos Dr du Toit in die kerk te omarm gaan die NG Kerk haar plek in die Liggaam van Christus verloor.
Voor jy ontsteld raak omdat ek du Toit 'n godslasteraar noem: Jesus het beweer die duiwel bestaan. As die duiwel nie bestaan nie was Hy mal of het plein gelieg toe hy dit beweer het. Wanneer Du Toit beweer die duiwel bestaan nie, noem hy Jesus dus by implikasie mal, of 'n liegbek.
Laastens wil ek net weer die lesers se aandag vestig oor hoe Dr du Toit homself in die openbaar weerspreek. Kyk maar na hierdie artikel.
Die arikel in Kerkbode volg hieronder.
Sinodebesluit oor duiwel lei tot leerklag
13/06/2012 | Filed under: Nuus,Suid-Afrika | Geskryf deur: Jean
KUILSRIVIER. – Die NG Kerk se Algemene Sinode-besluit oor die bose het daartoe gelei dat een van die kerk se leiersfigure van leerdwaling aangekla is.
Die klag teen dr Ben du Toit (foto) is ingedien deur 'n ontevrede lidmaat, dr Wynand Louw van Melkbosstrand in die Kaap. Dr Du Toit is deur 'n ringskommissie onskuldig bevind.
Dr Wynand Louw het egter appèl aangeteken teen die Ring van Kuilsrivier se uitspraak. Die klag volg op 'n uitlating wat dr Du Toit sou gemaak het aangaande die bestaan van die duiwel.
Dr Du Toit is die direkteur: kommunikasie van die NG Kerk se Sinode van Wes-en-Suid-Kaap en redakteur: elektroniese kommunikasie van die Algemene Sinode. Hy hanteer ook die NG Kerk se Parlementêre Lessenaar vir die Algemene Sinode.
Die NG Kerk het verlede jaar tydens sy Algemene Sinode besluit daar is ruimte vir lidmate wat aan die werklike en persoonlike aard van die duiwel en demone glo, en daar is ruimte vir lidmate wat die Bybelse spreke oor die bose en duiwels anders interpreteer.
Die dagblad Beeld het destyds berig dr Du Toit het tydens die debat, waarin hy hom ten gunste van die besluit uitgespreek het, gesê hy glo nie in die bestaan van die duiwel nie. Hy aanvaar egter die bestaan van die bose en die verlossing van Jesus Christus.
Dr Louw beskou dr Du Toit se uitlating as dwaalleer. Die ondersoekkommissie het dr Du Toit se verweer, dat hy binne die besluite van die Algemene Sinode is, gehandhaaf.
Dr Du Toit het aangevoer sy standpunt oor hierdie saak is volledig na letter en gees te vind in die besluite van die Algemene Sinode van die NG Kerk.
Die voorsitter van die ringskommisie wat die saak aangehoor het, ds Herman Burger, het op navraag aan Kerkbode gesê die saak is tans onder appèl en geen verdere kommentaar kan vir eers gelewer word nie.
Die besluite van die Algemene Sinode, waaroor die klag in hierdie geval handel, is tydens die sitting van die sinode in Oktober 2011 geneem – en lui onder meer soos volg: "Die Algemene Sinode moedig daarom alle gelowiges aan om deur die krag van die Heilige Gees (in die gees van die oorwinning van Jesus) die boosheid die stryd aan te sê deur spesifiek te fokus op die genadige verlossingswerk van Christus, sodat die kerk die ware kenmerke van evangeliese gehoorsaamheid (liefde, genade, vergifnis en versoening) sal vertoon.
"Die Algemene Sinode aanvaar die werklikheid dat daar 'n wye diversiteit van interpretasies en toepassing van die Bybelse boodskap oor die bose en demone binne die NG Kerk is. Daar is ruimte vir lidmate wat aan die werklike en persoonlike aard van die duiwel en demone glo, en daar is ruimte vir lidmate wat die Bybelse spreke oor die bose en duiwels anders interpreteer."– jean@tydskrifte.co.za
18 thoughts on "Tugondersoek vir leerdwaling teen Dr Ben du Toit"
Kom ons bid vir Dr du Toit en Mnr Oosthuizen dat God deur Sy Gees in hulle harte sal werk tot bekering.
14/06/2012 at 2:02 pm
"Dit is natuurlik ook belangrik om te let op die feit dat Dr du Toit 'n leidende rol in die opstel van die konsepresolusie gespeel het wat deur die sinode aanvaar is." Die geskiedenis herhaal homself……
Dr Ben du Toit het m.i. 'n taamlike sterk verweer in sy benadering dat sy geloof in die nie-bestaan van die duiwel in lyn is (of gedek word deur) die Alg Sinode se besluit van Oktober 2011. Tot 'n baie groot mate is die NGK kerkregtelik gebonde aan die Alg Sinode se besluit – tot lg. of omver gewerp word, of gewysig word, of ongeldig verklaar word. Dit beteken dat daar tyd is vir dr Du Toit om "weg te kruip" tot en met die volgende Alg Sinode – hy hoef homself nie eens teologies te verantwoord nie, hy verwys na die Sinode-besluit (waarvan hy 'n inisieerder en mede-opsteller was). Die groot (primere) sondaar hier is m.i. nie dr Du Toit nie. Hy is net die eksponent van die verrotting wat reeds diep in die siel van die NGK gesetel is. Maar deur hom aan te kla, kla mens eintlik die hele NGK aan omdat die sinodale besluit deur die Alg Sinode geneem is. So, dit is die regte koers om te gaan, sodat die argumente waarop die Alg Sinode homself in sy besluitneming gebaseer het, getoets kan word. Dit is m.i. deel van 'n getuienisproses teen die NGK, wat met die besluit van die Alg Sinode duidelik getoon het dat hy nie reformeer (terug na die Skrif) nie, maar de-formeer – weg van die Skrif en die gereformeerde tradisie soos weergegee in die blydenisskrifte.
14/06/2012 at 4:58 pm
Sommie op jou opmerking, dat hy wil "wegkruip":
"You can try to escape from what you fear, but eventually you will have to face it" ….
In meer as een opsig bedoel: vir die hiernoumaals, maar ook die hiernamaals ??
Artikel 12 van die Nederlandse Geloofsbelydenis is hier op die tafel. Die Algemene Sinode is inkonsekwent en dit gaan die kerk baie seer maak.
Jy is reg, William. Die kerk kry klaar seer. Daar is reeds mense uit ons gemeente "omdat die sinode besluit het die duiwel bestaan nie".
Die feit dat daar openbaarmaking is, laat my dink dat daar by "kerksake" nie iets soos die "sub judice" reël is nie – is ek reg?
14/06/2012 at 10:46 pm
Hierdie is nie openbaarmaking nie, dit is n reaksie op Dr du Toit en Oosthuizen se artikel in Kerkbode!
14/06/2012 at 11:14 pm
Ben du Toit mag dalk reg wees volgens die Algemene Sinode se besluit, maar volgens die Bybel is hy verkeerd.
15/06/2012 at 8:20 am
Dit is eintlik die NGK wat hier aangekla word. Ben du Toit is uit lyn met die Bybel en die belydenisskrifte, maar die feit is dat hy 'under cover' van die NGK Alg Sinode-besluit is. Dit is 'n aanduiding van hoe siek die NGK reeds is.
Pingback: Daar's 'n hele spul ketters in die NG Kerk… « Bileam se Donkie
15/06/2012 at 3:55 pm
(Die skakel hierbo verwys)
Dit is vir my nogal 'n voorreg om op jou blog genoem te word.
Op die ou end, Donkie, gaan dit maar alles oor wie ons dink God is, en wie ons dink ons is.
As ons, soos Dr Ben du Toit en Dr Julian Muller dink ons is self god, (lees maar Ben se boek, hy sê dit baie duidelik daarin) dan moet ons Jesus so 'n biki afbring na ons eie vlak.
Jesus het gesê die duiwel bestaan. Maar Jesus was 'n mens soos wat ons mense is. En Jesus was god soos wat ons god is. Daarom, omdat ons self dikwels nonsens praat, het Jesus ook dikwels nonsens gepraat. Om die waarheid te sê, so beweer Dr du Toit, omdat ons nou die voordeel van die wetenskap het praat ons baie minder nonsens as Jesus.
Die duiwel? Pure voor-wetenskaplike twak. (Verwys asb weer Ben se boek)
Ons weet baie beter, want anders as Jesus, is ons nie net god nie, ons is ook WETENSKAPLIK!
En wat van God? Kyk laat ons nou eerlik wees, Donkie, as ons self god is, dan is God glad nie so wonderlik as wat mense gedink het nie. Hy is byvoorbeeld nie by magte om 'n boek te laat saamstel wat 'n betroubare bron van kennis is nie. Die Bybel? Mooi stories uit 'n voor wetenskaplike tyd.
Natuurlik is die Spaanse Inkwisisie altyd 'n goeie gesprekspunt. Dit is natuurlik 'n afgeleide wet van Godwin se Wet, Reductio ad Hitlerum: Reductio ad Inkwisitorum (of so iets -my Latyn is nie so wonnerlik nie).
Die feit dat 'n 'n NG Kerk tugkommissie geen mag het oor die mense wat hulle VRYWILLIG aan die kerk se opsig en tug onderwerp nie maak nie saak nie. Waarom sou ons nou die feit dat die NGK 'n vrywillige organisasie is in die pad van 'n goeie ou Reductio ad Inkwisitorum laat kom? Almal voel tog so regverdig as hulle nie soos DAAI Spaanse Inkwisisie is nie! (Of soos die uwe is, wat soos DAAI Spaanse inkwisie is.)
Basislyn, Donkie: 'n Leraar in die NG Kerk wat die bestaan van die duiwel ontken verbreek sy legitimasie eed en dus sy dienskontrak, en as hy aanbly in die NG Kerk as leraar pleeg hy bedrog.
Hy is 'n skelm. En slegs postmoderne denkgimnastiek sal maak dat die feit nie meer jou brein so seer maak nie.
O ja, gaan lees maar wat se die boek Esegiel van mense wat dink hulle is God.
Hier is iets spesiaal vir jou by die skakel hieronder!
Dis al byna 'n maand later, en nog geen balk van die donkie se kant nie?? Baie om oor na te dink vir mense met leerbare geeste
Daar is 'n redelike lewendige gesprek op die draad op sy blog. Volg maar die pingback skakel na sy blog hier bo.
Peet van Tonder said:
Die Bybel is n swaard met 2 snykante, daar is geen middeweg….jy is of reg of verkeerd of reg of weg of waar of vals of gered of verlore……kies wie jy wil dien… jy kan nie vir 2 base werk nie…. mag die Here genoeg genade gee om die regte keuse te doen.
cecilia Tjaden said:
Daar is ander kerke! Ek het die Ng kerk al verlaat in 1983 en is nie n oomblik spyt nie. My kinders is volwasse gedoop in ander kerke en hulle dien die Here in Gees en in Waarheid. Ons gebruik die 1933/53 Bybel en verwerp die nuwe vertalings wat die Ng kerke gebruik. Die Ng kerk is lank reeds nie deel van die liggaam van Christus nie. Mense klou aan hulle kerkgeboue vas en sit daar versteen en halfdood- sorry maar iemand moet dit se. Verder- die hoogdawerende taal- asseblief- dis onverstaanbaar vir n gewone mens! Jesus het gepraat dat almal Hom verstaan!n Ds. of n persoon wat 7 jaar op kweekskool was, beindruk my nie- maar n person wat besny is in sy hart wel! Mense verlaat die Ng kerk in hul duisende en hierdie 'kerk'moet sluit- dit is geen kerk nie. Die Heilige Gees is nie in hierdie lee koue kerke nie- dit het ek ondervind toe ek na jare weer noodwendig genooi was na n diens (in die Brackenfell moedergemeente) en stom daar gesit het, en met verlange na die deur gekyk het….nee dankie! Wat stry julle nog? Los hulle en gaan na n kerk waar julle waarlik gevoed word met die Woord van God! Die duiwel het lankal in hierdie groot Afr. kerk ingesluip tussen die proffies en die hooggeplaastes in. n Gepratery en gesprekvoering gaan niks uitrig nie- dis klaar verby. Terwyl julle nog stry oor oplossings lag die duiwel lekker! Gaan daar uit en dien die Here.Celia
Nie almal in die NG Kerk dwaal nie. God het ons geroep om Sy kudde in die NGK te beskerm. Hoe kan ons dan net wegloop?